Hengel in Stilbaai
Die algehele wenner, Willie Welman (middel) ontvang die Wisseltrofee van Eldo Marais (links) met Frans Claassen by hulle
Die Kushengelkompetisie gedurende September tussen die Overberg Kushengelklub van Gansbaai en Stilfontein Kushengelklub, gepaardgaande met ‘n gesellige gesinsnaweek vir die Gansbaaiers, het baie suksesvol afgeloop. Maynard van Niekerk (Snr) van Gansbaai sê heelparty galjoene, kolsterte en steenbras is gevang, maar die algehele wenner van die kompetisie was Willie Welman van Stilbaai.
Aangesien hierdie naweek in Stilbaai ‘n jaarlikse instelling gaan word, het Eldo Marais van Gansbaai ‘n Wisseltrofee geskenk wat hy aan Willie oorhandig het. Stilbaai spog ook met twee Springbokhengelaars, Xander de Beer en Elzaan Cronje. Die Gansbaaiers het die kompetisie ook as hulle interne kompetisie beskou en hulle drie wenners (in punte) was Maynard van Niekerk Jnr (3,3206), Rian Conradie (1,4182) en Louis Otto (1,3811).
“’n Smaaklike potjiekos is die Vrydagaand geniet en almal het gesellig saamgekuier voor die groot kompetisie die Saterdag,” vertel Maynard. Na afloop van die kompetisie is daar die Saterdagaand heerlik saamgebraai en die Sondagoggend is ‘n gesellige laat-ontbyt geniet, met die hengel-wedywerings agter die rug. Overberg Kushengelkub se volgende Klubkompetisie is vir eerskomende Saterdag, 12 Oktober geskeduleer.
Dit is ‘n oop-area kompetisie, met lyne-in om 04:00 en die skale wat om 19:00 by die klubhuis sal sluit. Vir navrae kan die Wedstrydsekretaris, Leibrandt van Niekerk by 082-487-3106 gekontak word, of stuur ‘n epos aan hom by bietouprops@gmail.com.
Links ontvang Overberg Kushengelklub se wenner, Maynard van Niekerk (Jnr), sy prys van Xander de Beer